Ραδιενέργεια στο πόσιμο νερό στο Τόκιο
οι ΗΠΑ απαγόρευσαν εισαγωγές γαλακτοκομικών και άλλων γεωργικών προϊόντων από την περιοχή
Η Ιαπωνική κυβέρνηση προειδοποίησε τους κατοίκους της χώρας ότι ραδιενεργό ιώδιο, σε επίπεδα διπλάσια των ασφαλών για μικρά παιδιά, βρέθηκε στο πόσιμο νερό στο Τόκιο. Η ανακοίνωση οδήγησε τους αγχωμένους πολίτες να αδειάσουν τα ράφια των σουπερ-μάρκετ από εμφιαλωμένο νερό, ενώ οι κυβερνητικοί αξιωματούχοι έκαναν έκκληση για αυτοσυγκράτηση και ψυχραιμία. Η αναφορά για το ιώδιο δημοσιεύτηκε μετά την ανακοίνωση των ΗΠΑ για απαγόρευση των εισαγωγών γαλακτοκομικών και άλλων γεωργικών προϊόντων από περιοχές κοντά στο πυρηνικό εργοστάσιο Φουκουσίμα, που είναι και το πλησιέστερο στο Τόκυο. Την ίδια απόφαση έλαβε το Χονγκ Κονγκ και η Αυστραλία. Οι αρχές του Καναδά ανακοίνωσαν επίσης ότι θα εντείνουν τους ελέγχους ασφαλείας στο γάλα, φρούτα και λαχανικά που προέρχονται από περιοχές κοντά στο εργοστάσιο. Οι αρχές δηλώνουν ότι η αύξηση των επιπέδων ραδιενεργού ιωδίου ήταν πιθανότατα αποτέλεσμα των τελευταίων σφοδρών βροχοπτώσεων που ξέπλυναν μεγάλες ποσότητες ραδιενεργών σωματιδίων. Πάντως τα τρέχοντα επίπεδα ραδιενέργειας στο πόσιμο νερό θεωρείται ότι κυμαίνονται σε φυσιολογικά επίπεδα για ενήλικες. Παράλληλα, την Τετάρτη διακόπηκαν και πάλι οι εργασίες στο εργοστάσιο Φουκουσίμα. Σκούρος καπνός άρχισε να αναδύεται αργά τη Τετάρτη το απόγευμα από τον αντιδραστήρα Νο3 του πυρηνικού εργοστασίου και γι’ αυτό τα συνεργεία απομακρύνθηκαν απ’ το χώρο, σταματώντας τις εργασίες αποκατάστασης των συστημάτων ψύξης. Οι αρχές δήλωσαν ότι δεν έχουν ακόμη διευκρινίσει τι προκάλεσε το καπνό, αλλά τόνισαν ότι δεν έχει παρατηρηθεί σημαντική αύξηση των επιπέδων ραδιενέργειας.